P. Paška, predseda NR SR: (2006-12-05):
Vážené pani poslankyne, páni poslanci, otváram rokovanie 6. schôdze Národnej rady Slovenskej republiky. Poprosím vás, aby sme sa prezentovali, aby sme zistili našu uznášaniaschopnosť. Pani poslankyne, páni poslanci, poprosím o prezentáciu. Kolegyne, kolegovia, poprosím vás ešte raz o prezentáciu. Skúste ešte raz operáciu s vašou hlasovacou kartou vytiahnuť a vložiť do zariadenia, možno nie všetkým zariadenie prijalo a identifikovalo kartu. Poprosím ešte raz o prezentáciu. (Prezentácia.) Prítomných 120 poslancov. Národná rada je schopná uznášať sa. Na 6. schôdzi Národnej rady budú overovateľmi pani poslankyňa Ľudmila Mušková a pán poslanec Martin Kuruc, náhradníkmi budú páni poslanci Ján Richter a Imre Andruskó. O ospravedlnenie na dnešnej schôdzi požiadali pán poslanec Csáky a pán poslanec Chelemendik. Návrh programu 6. schôdze máte rozdaný vo svojich laviciach. Ešte skôr, kým pristúpime k samotnému schvaľovaniu programu a podávaniu návrhov na zmeny v programe dovoľte, aby som vám podal niekoľko informácií. Vláda Slovenskej republiky 8. novembra na vlastnú žiadosť odvolala pána Mariana Záhumenského z funkcie štátneho tajomníka Ministerstva pôdohospodárstva Slovenskej republiky a pán Marian Záhumenský si dňom 9. novembra 2006 začal uplatňovať mandát poslanca. Podľa príslušných ustanovení zákona o voľbách do Národnej rady zanikol mandát Antonovi Bobríkovi, ktorý nastúpil ako náhradník na neuplatňovaný mandát poslanca Mariana Záhumenského. Prosím vás, aby ste túto skutočnosť zobrali na vedomie, že pán Marian Záhumenský je opäť v poslaneckej sále a vykonáva svoj mandát. Vážené pani poslankyne, páni poslanci, do programu 6. schôdze je zaradený aj Legislatívny a pracovný program Európskej komisie na rok 2007. Vo väčšine národných parlamentov členských štátov Európskej únie je úplne obvyklé, že tento pracovný program predkladá člen Európskej komisie. Uvedený materiál bude preto aj predmetom rokovania Konferencie predsedov Parlamentov Európskej únie v máji 2007, ktorý bude tu v Bratislave, pričom Národná rada Slovenskej republiky v súčasnosti tejto konferencii predsedá. Aj preto som pozval člena Európskej komisie pána Jána Figeľa a požiadal som ho, aby tento legislatívny a pracovný program uviedol na tejto 6. schôdzi, decembrovej schôdzi Národnej rady. Pán komisár, náš člen komisie moje pozvanie prijal s tým, že tento dokument predstaví v piatok 15. decembra 2006 o 9.00 hodine ráno. Ešte niekoľko informácií aj k ďalším bodom programu. Je to tá informácia, že stanovisko Najvyššieho kontrolného úradu k návrhu zákona o štátnom rozpočte uvedie jeho predseda a návrhy rozpočtov príslušných inštitúcií uvedú ich predkladatelia, ako sú uvedení v návrhu programu. Nato, aby mohli uvedené materiály uviesť a vystúpiť v rozprave je, samozrejme, potrebný súhlas Národnej rady. Navrhujem preto, aby sme dali súhlas s vystúpením ako pána Figeľa, nášho pána komisára, a vyslovili schválením programu ako celku takýto návrh, pokiaľ nikto nepredloží iný návrh. Na záver potom, ako schválime program s príslušnými zmenami a dodatkami, vás budem ešte informovať o priebehu poslaneckého grémia. A teraz, vážené pani poslankyne, vážení páni poslanci, pristúpime k schvaľovaniu návrhu programu 6. schôdze. Chcem vás požiadať všetkých tých, ktorí budete predkladať návrhy na zmeny alebo doplnenie programu, keby ste mi tieto návrhy odovzdali písomne pred hlasovaním. Takže chcem sa opýtať, či má niekto z vás návrhy na zmenu alebo doplnenie programu? Ešte niekto, dámy a páni, s návrhmi na zmenu alebo doplnenie programu? Ak nie, nech sa páči, pán poslanec Farkas, procedurálny návrh.